ΓΡΑΠΤΗ ΕΡΩΤΗΣΗ E-0409/98 υποβολή: Carmen Fraga Estιvez (PPE) προς την Επιτροπή (24 Φεβρουαρίου 1998)

Θέμα: Συντονισμός για την αναπτυξιακή βοήθεια προς τους αλιευτικούς τομείς των χωρών ΑΚΕ

Γνωρίζοντας το εξαιρετικό ενδιαφέρον της Ευρωπαϊκής Ένωσης για την ανάπτυξη των αλιευτικών τομέων των χωρών ΑΚΕ 7 λαμβάνοντας υπόψη ότι, αν και τη διαχείριση των έργων έχει η ΓΔ VIII, αρμόδια για την αλιευτική πολιτική είναι η ΓΔ XIV και ότι, εξαιτίας του γεγονότος αυτού, πολλές από τις αναπτυξιακές δραστηριότητες σε τρίτες χώρες πραγματοποιούνται στο πλαίσιο των πρωτοκόλλων των εμπορικών αλιευτικών συμφωνιών - μια τάση που γίνεται διαρκώς εντονότερη 7 λαμβάνοντας επίσης υπόψη την κοινή απάντηση του επιτρόπου κ. Pinheiro, στις 23 Απριλίου 1997, προς τις γραπτές ερωτήσεις του κ. Arias Caρete Ε-0923/97 έως 0934/97 ((EE C 319 της 18.10.1997, σελ. 197. )),

θα μπορούσε η Επιτροπή να εξηγήσει εάν υπάρχει πραγματικός συντονισμός μεταξύ των δύο αυτών γενικών διευθύνσεων, όσον αφορά την εξέταση των αναπτυξιακών έργων που σχετίζονται με την αλιεία και πώς πραγματοποιείται, εάν πραγματοποιείται, η κοινή αυτή εργασία, ώστε να μην παρατηρούνται αντιφάσεις που ενδεχομένως οδηγούν σε κατασπατάληση των κοινοτικών πόρων για την ανάπτυξη;

Ποιος είναι, συγκεκριμένα, ο ρόλος της ΓΔ VIII και της ΓΔ XIV αντίστοιχα, όσον αφορά τη λήψη των αποφάσεων στην ΕΕ σε σχέση με την ανάπτυξη αλιευτικών προγραμμάτων για τις χώρες ΑΚΕ;

Απάντηση του κ. Pinheiro εξ ονόματος της Επιτροπής (11 Μαρτίου 1998)

Όπως επισημαίνει το αξιότιμο μέλος του Κοινοβουλίου, στο πλαίσιο της Επιτροπής, η Γενική Διεύθυνση XIV είναι υπεύθυνη για την κοινή αλιευτική πολιτική, συμπεριλαμβανομένων των εξωτερικών θεμάτων, και η Γενική Διεύθυνση VIII είναι υπεύθυνη για την αναπτυξιακή πολιτική και, ιδίως, για τις χώρες με τις οποίες η Κοινότητα έχει συνάψει συμφωνίες αλιείας.

Η Επιτροπή έχει τονίσει, επανειλημμένως, την αναγκαιότητα ενίσχυσης της συνοχής μεταξύ των συμφωνιών αλιείας και της αναπτυξιακής πολιτικής, προκειμένου να εξασφαλισθεί, σύμφωνα με τα άρθρα 130 Υ και Φ της συνθήκης της ΕΚ, η συνοχή μεταξύ της σύναψης και εφαρμογής των συμφωνιών αλιείας και των στρατηγικών που καθορίζονται στα εθνικά και περιφερειακά προγράμματα συνεργασίας για την ανάπτυξη της αλιείας στα οποία συμβάλλει, ενδεχομένως, η Κοινότητα. Η μέριμνα αυτή για την εξασφάλιση συνοχής και συμπληρωματικότητας υπογραμμίσθηκε από το Συμβούλιο Ανάπτυξης της 5ης Ιουνίου 1997 (ψήφισμα για τη συνοχή), το Συμβούλιο Αλιείας της 30ής Οκτωβρίου, και από το ίδιο το Ευρωπαϊκό Κοινοβούλιο στο ψήφισμά του για τις διεθνείς συμφωνίες αλιείας, της 15ης Μαΐου 1997 (Α4-0149/97).

Για την ενίσχυση του συντονισμού μεταξύ των αρμόδιων υπηρεσιών της Επιτροπής στον συγκεκριμένο τομέα, τον Οκτώβριο του 1997, συγκροτήθηκε διυπηρεσιακή ομάδα αλιείας και ανάπτυξης. Η ομάδα αυτή, στην οποία συμμετέχουν αντιπρόσωποι των Γενικών Διευθύνσεων XIV και VIII, συνεδριάζει σε τακτά διαστήματα. Στόχος της εν λόγω ομάδας δεν είναι μόνο η αποφυγή αντιφάσεων αλλά, επίσης, η εξασφάλιση της συνεργίας μεταξύ των κοινοτικών πολιτικών αλιείας και ανάπτυξης μέσω της ανταλλαγής πληροφοριών και εμπεριστατωμένων απόψεων για τα σχετικά θέματα του τομέα της αλιείας μεταξύ των δύο Γενικών Διευθύνσεων. Λαμβάνοντας υπόψη αυτούς τους μηχανισμούς και τις νομικές βάσεις των διαφόρων μέσων των κοινοτικών πολιτικών, κάθε γενική διεύθυνση διαχειρίζεται τα θέματα για τα οποία είναι αρμόδια.

Σαν παράδειγμα, αναφέρεται η συνεργασία μεταξύ των Γενικών Διευθύνσεων XII, XIV και VIII για τη διοργάνωση τριών διασκέψεων σχετικών με την πρωτοβουλία αλιευτικής έρευνας με συμμετοχή των χωρών της Αφρικής, της Καραϊβικής και του Ειρηνικού (ΑΚΕ) και της Κοινότητας που θα διεξαχθούν με την ευκαιρία της EXPO 98. Οι διασκέψεις αυτές αποσκοπούν, αφενός, στην προώθηση συντονισμένης προσέγγισης της έρευνας μεταξύ των ευρωπαίων επιστημόνων και των επιστημόνων των αναπτυσσόμενων χωρών, συμπεριλαμβανομένης της διερεύνησης νέων εννοιών σχετικών με το μέλλον του τομέα και, αφετέρου, στη δημιουργία διασυνδέσεων μεταξύ των επιστημόνων και των υπευθύνων για τη λήψη αποφάσεων.